Nogle muslimer vil ikke give hånd til kvinder, fordi det strider mod deres religion.

Men nu kan offentlige myndigheder kræve et håndtryk - også selvom det strider mod religiøse overbevisninger. Det fastslår en juridisk redegørelse til Odense Kommune.

'Hvis en offentlig ansat medarbejder som led i tjenesten vælger alene at give hånd til personer af samme køn som sig selv, vil dette være udtryk for direkte forskelsbehandling', står der i redegørelsen.

Debatten om håndtryk opstod i foråret, da en 21-årige mandlig pædagogstuderende nægtede at give kvinder hånden, mens han var i praktik på SFO'en på Tarup Skole i Odense.

Manden var religiøs, og det ville være i modstrid med hans religion, forklarede han forældrene i et opslag hængt op i SFO'en:

- Som muslim så giver jeg ikke hånden til det modsatte køn, men derimod hånden på hjertet med respekt og venlighed, stod der i opslaget.

SFO'en modtog ikke en eneste klage, mens manden var ansat. Alligevel sendte en borger en kopi af opslaget til Alex Arendtsen (DF), der er medlem af Odense Byråd. Han kontaktede børne- og ungerådmand i Odense, Susanne Crawley Larsen, som satte igangsatte en juridisk redegørelse af advokatfirmaet Norrbom Vinding, skriver Jyllands-Posten.

Udtryk for desrespekt

Et halvt år og flere tusinde kroner senere landede den juridiske konklusion for nylig på rådmandens bord. Og vurderingen er klar:

'Traditionen med håndtryk er så indgroet, at det generelt opfattes som en klar afvisning og udtryk for despekt, hvis en fremstrakt hånd i hilsesitutationen ikke mødes med det håndtryk, der forventes', hedder det i rapporten.

Inden længe skal personalepolitikken i Odense revideres, og selvom det nu står står sort på hvidt, at kommunen kan kræve dens medarbejdere at give hånd, bliver reglerne ikke ændret.

Det fortæller Susanne Crawley Larsen i en mail til Ekstra Bladet.

- Vi enedes i Økonomiudvalget om ikke at udarbejde specifikke retningslinjer for, hvordan man hilser i Odense Kommune. Det vigtige er, at medarbejderen som repræsentant for Odense Kommune i sit møde med borgeren fremstår neutral og professionel og møder borgeren med respekt, ligeværd og anerkendelse, når der skal indledes en relation eller et samarbejde, skriver Susanne Crawley Larsen i mailen.

Står ikke i Koranen

Påbuddet om ikke at give hånd til det modsatte køn stammer ikke fra Koranen, men fra en såkaldt hadith, der er overleveringer af profeten Muahmmeds ord og handlinger.

Også i kristendommen findes eksempler på mænd, der af religiøse årsager har nægtet at give kvinder hånden.

I 2007 fortalte biskop for Viborg Stift, Karsten Nissen, at et tocifret antal præster fra den danske folkekirkes højrefløj nægtede at give hånd til kvindelige præster i forbindelse med indsættelsesrituatlet.

Dengang besluttede biskoppen, at alle præster i stiftet for fremtiden skulle give hånd til kvindelige præster.